DA Den Europæiske Unions Tidende CE 88/52

(2004/C 88 E/0055)

SKRIFTLIG FORESPØRGSEL E-1949/03

af Christa Randzio-Plath (PSE) til Kommissionen

(13. juni 2003)

Om: Alkoholmonopolet TEKEL

For øjeblikket er der store problemer med import af øl og spiritus til Tyrkiet, fordi Tyrkiet til trods for Associeringsrådet EU-Tyrkiets møde den 22. december 1995 om gennemførelse af slutfasen i toldunionen stadig ikke har afskaffet alkoholmonopolet TEKEL. Ganske vist er alkohollovene ændret for et år siden, men for det første er gennemførelsesforordningen for importsektoren ifølge mine oplysninger endnu ikke vedtaget, og for det andet ville den heller ikke være tilstrækkelig, da import efter de hidtidige planer først kan gennemføres uden om TEKEL, når et mindstekvantum er overskredet.

1. Hvorledes er den aktuelle forhandlingssituation for EU i forhold til Tyrkiet med hensyn til en retmæssig gennemførelse af toldaftalen med henblik på import af alkoholiske drikke, og hvilken holdning har den tyrkiske regering til Kommissionens opfordring i efteråret 2001 med hensyn til at sikre en hurtig gennemførelse af de forpligtelser, der er et resultat af aftalen om toldunionen for handel med alkoholiske drikke?

2. Udgør det aktuelle forslag til gennemførelsesforordning for importsektoren efter Kommissionens opfattelse en tilstrækkelig gennemførelse af retsbestemmelserne vedrørende liberalisering af markedet for alkohol og alkoholiske drikke målt i forhold til målsætningen med åbningen af det tyrkiske marked for alkoholiske drikke?

Svar afgivet på Kommissionens vegne af Günter Verheugen

(25. juli 2003)

Kommissionen kan bekræfte det ærede medlems påstand om, at Tyrkiet ikke af har afskaffet TEKEL's monopol. Men i henhold til afgørelse nr. 1/95 (1) truffet af Associeringsrådet EF-Tyrkiet har Tyrkiet kun pligt til at ændre monopolet i det omfang, at det sikres, at der ikke sker forskelsbehandling mellem medlemsstater og Tyrkiet med hensyn til forsynings- og afsætningsvilkårene.

I 2001 ændrede Tyrkiet den primære lovgivning (lov nr. 4250) ved en ny lov om alkohol (lov nr. 4619), som indførte grænser for uafhængig prissætning og distribution. Dernæst var det et stort skridt fremad, da myndigheden for salg af tobak og alkoholiske drikke (TABA) blev oprettet ved lov nr. 4733 i januar 2002. Ved denne lov overgik TEKEL's lovgivende magt til TABA, som er en uafhængig myndighed. TABA blev følgelig ansvarlig for den sekundære lovgivning, der skal gennemføre alkoholloven fra 2001. Ifølge Kommissionens oplysninger blev der i den forbindelse offentliggjort et dekret den 6. juni 2003.

På mødet i associeringsrådet EF-Tyrkiet i april 2003 blev Kommissionen og Tyrkiet enige om at udarbejde en fælles handlingsplan for toldunionen for at løse en række uløste problemer, herunder markedsadgangen for alkoholiske drikke. Handlingsplanen, som er udarbejdet af Kommissionens tjenestegrene, blev sendt til Tyrkiet i starten af juli.

Selv om Tyrkiet har gjort en indsats for at opfylde sine forpligtelser i toldunionen med hensyn til alkoholiske drikkevarer, er Kommissionen stadig i tvivl om, hvorvidt den primære lovgivning (lov nr. 4250 ændret ved lov nr. 4619) er forenelig med disse forpligtelser.

Situationen vil blive taget op til fornyet overvejelse, når Kommissionen har haft mulighed for at vurdere, hvilken virkning TABA's nyligt vedtagne sekundære lovgivning (dekretet om gennemførelse) har på importmarkedet.

(1) Afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen, EFT L 35 af 13.2.1996.